<classify> KAMPUNI za Bima nchini zimesisitizwa kutoa huduma ya bima kwa wakulima ikiwemo mikopo ili kufikia uchumi wa kati.Naibu Waziri wa Fedha na Mipango, Dk. Ashatu Kijaji ametoa mwito huo jijini Arusha wakati alipofungua mkutano wa 41 wa Umoja wa Kikanda wa Kampuni za Bima za nchi za Mashariki na Kusini mwa Afrika OESAI unaoshirikisha nchi 39.Dk Kijaji amesema asilimia 75 ya Watanzania ni wakulima ambao bado hawana elimu juu ya bima ikiwemo kupata mikopo ya bei nafuu kwa ajili ya kutatua changamoto za kilimo na kufikia katika uchumi wa kati.Alitoa rai kwa kampuni za bima nchini kuangalia kundi hilo la wakulima ili nao waweze kunufaika na bidhaa wanazozalisha kwa kuwa kundi hilo ni kubwa na ni fursa kwa kampuni ya bima nchini kuongeza idadi ya watumiaji wa bima.Alisisitiza kuwa watanzania wanatumia bima ni chini ya asilimia moja idadi ambayo hairidhishi kabisa kwa kuwa watanzania wapo zaidi ya milioni 45 kwa mujibu wa Takwimu za Taifa.Kamishna wa Bima wa Mamlaka ya Usimamizi wa Shughuli za Bima Nchini Tira, Dk Baghayo Saqware amesema, mkutano huo ni wa 41 kufanyika hapa nchini ambapo mkutano wa mwisho ulifanyika mwaka 1995.Alisisitiza kuwa mkutano huo unatoa fursa kwa kampuni za bima zilizopo hapa nchini kujifunza jinsi kampuni za nje the bima zinavyofanya kazi kwa ufanisi.Pia kampuni hizo zitapata fursa ya kujifunza uboreshaji wa huduma kwa kutumia mfumo wa Tehama unaoleta mageuzi katika utoaji wa huduma bora zako bima, rasilimali watu, kuongeza wigo wa kutafuta watu mbalimbali kwaajili ya kulipia bima ya maisha.Mwenyekiti wa kamati ya maandalizi ya mkutano huo, Khamis Suleiman alisema lengo la mkutano huo ni kuhakikisha ifikapo mwaka 2020 asilimia 50 ya watanzania wawe na aina yoyote ya bima kwani kwa sasa Tanzania ipo kwenye nafasi ya pili kwa nchi za Afrika Mashariki kwa kutoa huduma za bima.  <topic>: KITAIFA 